[Foto’s] ‘Koevoet-bende’ in Kaapstad aangekeerFoto: SAPD Wes-Kaap Vier lede van ŉ vermeende koevoet-huisbraakbende is in Parow in Kaapstad in hegtenis geneem. Kapt. FC van Wyk, woordvoerder van die polisie, het gesê die polisie het ondersoek ingestel na die aktiwiteite van ŉ koevoetbende wat in die noordelike voorstede bedrywig was. “ŉ BMW waarvan die nommerplate gereeld verander is, is uitgeken as ŉ motor wat tydens die misdade gebruik is,” het Van Wyk gesê. Verskeie polisie-eenhede het Vrydagoggend omstreeks 11:00 reageer op inligting en die motor by ŉ huis in Frans Conradierylaan in Parow opgespoor. “Die polisie het die huis betree en vier mans wou vlug, maar hulle is in hegtenis geneem. Daar is beslag gelê op verskeie gesteelde goedere, insluitend ŉ tweerigtingradio van die polisie, platskermtelevisiestelle, fietse en ŉ groot bedrag kontant.” Huisbraak-gereedskap, insluitend ŉ koevoet, hamer en handskoene, is in die BMW op die perseel gevind. Vier persone, onderskeidelik 27, 37, 41 en 42 jaar oud is in hegtenis geneem. Hulle sal Maandag in die Bellville-landdroshof verskyn op verskeie aanklagte wat verband hou met huisbraak, het Van Wyk gesê.